31998R0148
L 018/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РEГЛАМЕНТ (ЕО) № 148/98 НА КОМИСИЯТА
от 22 януари 1998 година
относно установяване на подробни правила за прилагане на Регламент (ЕО) № 2005/97 на Съвета относно установяване на определени правила за прилагане на специален режим при вноса на маслиново масло с произход от Алжир
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2005/97 на Съвета от 9 октомври 1997 г. относно установяване на определени правила за прилагане на специален режим при вноса на маслиново масло с произход от Алжир (1), и по-специално член 4 от него;
като взе предвид Регламент (ЕО) № 3290/94 на Съвета от 22 декември 1994 г. относно адаптирането и преходните мерки, необходими в селскостопанския сектор с оглед прилагането на споразуменията, договорени в контекста на Уругвайския кръг от многостранните търговски преговори (2), последно изменен с Регламент (ЕО) № 1161/97 (3), и по-специално член 3 от него,
като има предвид, че намаляването на ставката на митата, предвидено в член 2, параграф 2 от Регламент (ЕО) № 2005/97, се прилага към всеки внос на маслиново масло, за който е необходимо вносителят да представи доказателство при внос, че специалната експортна такса е включена във вносната цена; като има предвид, че за целите на прилагането на горепосочения режим следва да се въведат разпоредби вносителите да представят доказателства, че въпросните такси са възстановени на износителя;
като има предвид, че Регламент (ЕО) № 2146/95 на Комисията (4), последно изменен с Регламент (ЕО) № 1163/97 (5), относно, inter alia, преходното адаптиране на специалните мерки за внос на маслиново масло с произход от Алжир, установява разпоредби, приложими към тези мерки; като има предвид, че тези разпоредби следва да бъдат отменени във връзка с въвеждането на подробни правила за прилагане, установени в настоящия регламент;
като има предвид, че мерките, предвидени в настоящия регламент, са в съответствие със становището на Управителния комитет по масла и мазнини,
ПРИЕ НАСТОЯЩИЯ РЕГЛАМЕНТ:
Член 1
1. Режимът, предвиден в член 2, параграфи 2 и 3 от Регламент (ЕО) № 2005/97, се прилага за всеки внос, по отношение на който вносителят представи доказателство, при приемане на декларацията за пускане в свободно движение, че специалната експортна такса е включена във вносната цена и че вносителят е възстановил таксата на износителя до размер, който се приспада при внос в Общността съгласно член 2, параграф 2 от цитирания регламент.
2. По смисъла на параграф 1 доказателство може да бъде всякакъв административен, търговски или банков документ, който е приемлив за митническите власти.
3. За целите на настоящия регламент „износител“ означава лице, посочено в сертификата EUR.1 за Алжир.
Член 2
Регламент (ЕО) № 2146/95 се отменя.
Член 3
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 януари 1998 година.